**Ob 17. oktobru – mednarodnem dnevu boja proti revščini**

**REŠEVANJE ODKRITE IN PRIKRITE REVŠČINE V SLOVENIJI KOT FILM »BUTNSKALA« – TEŽKO RAZUMLJIVO IN NEUČINKOVITO**

Po zadnjih podatkih Statističnega urada Republike Slovenije stopnja tveganja revščine obsega 254.000 prebivalcev Slovenije, kar je več kot v prejšnjem letu, k temu številu pa je potrebno dodati število socialno izključenih, tako da skupen obseg tega problema predstavlja 309.000 ljudi. Gre za podatke iz anketno ugotovljenega obsega revščine in socialno izključenih, ki jo izvaja SURS, **če pa bi uporabili analizo dohodkovnih virov pa bi hitro ugotovili, da seštevek števila prekarno zaposlenih, števila upokojencev, ki prejmejo pokojnino nižjo od 739 EUR in številnimi druge, ki z dohodki v višini blizu minimalne plače komaj preživijo, dobimo sliko, s katero je mogoče jasno zatrditi, da se** **s pomanjkanjem na svoj način bori vsaj vsak četrti Slovenec in ne vsak osmi, kot to poročajo uradni viri.**

**Če smo v preteklih letih še sprejemali zakone za urejanje tega področja, ki so dejansko težko razumljivi in povečujejo administracijo, je v letošnjem letu Računsko sodišče povedalo, da je boj proti revščini zbirokratiziran, neučinkovit in da neciljani socialni transferi ne dosegajo vseh kategorij prebivalstva, ki se s tem** **problemom soočajo.**

Kaj nam torej pove **17. sprememb Zakona o uveljavljanju pravic iz javnih sredstev in 25. sprememb Zakona o socialnem varstvu** ter povsem neverjeten obseg kadrovskih menjav in sprememb na ministrstvu, ki je pristojno za socialna vprašanja ter odsotnost nacionalne strategije. **Pove nam dejstvo, da smo brez koncepta, da to področje zapostavljamo 30 let, zato smo ustvarili sloj dolgotrajnih revnih, ki so praktično brez možnosti izhoda.**

Dejstvo, da je že vsaka druga samska ženska nad 65 let ogrožena zaradi revščine, da imamo nepregleden sloj mladih zaposlenih v prekarnih oblikah, upokojence z nizkimi pokojninami, lahko pa bi še prišteli prejemnike transferov, nezaposlene in številne druge. Na drugi strani imamo močno prezadolženost države in vnaprej načrtovane proračunske primanjkljaje, ki vodijo slovensko družbo v stopicanje na mestu zaradi plačevanja visokih obresti. Na mnogih področjih so nas prehitele nekdanje vzhodnoevropske države, kar je sicer težko predstavljivo, vendar je to odraz naše (ne)uspešnosti.

Na lestvici uspešnosti in konkurenčnosti ter odprtosti trga in še kje smo padli za nekaj mest, na področju preprečevanja korupcije ne izpolnjujemo mednarodnih zavez in obseg revščine je realen odraz številnih neuspešnih politik, pri reševanju težav pa različne pretekle Vlade in sedanja Vlada ne vidijo dlje od proračunskih omejitev in manjših sprememb zakonodaje.

Očitno bo za boj proti revščini v pomembni meri prepuščen zbiranju sredstev iz prodaje zamaškov, ad-hoc akcijam zbiranja hrane in drugih pripomočkov in na drugi strani zakonsko predpisanim ter neučinkovitim ukrepom s transferi, ki s prekomernim administrativnim urejanjem ovirajo učinkovit način zmanjševanje revščine.

ZDRUŽENJE AKADEMIJA ZA SOCIALNE VEDE

Dr. Bojan Regvar, predsednik združenja